CELEX: 32021D0857
Language: mt
Date: 2021-05-27 00:00:00
Title: Deċiżjoni tal-Kummissjoni (UE) 2021/857 tas-27 ta’ Mejju 2021 li temenda d-Deċiżjoni (UE, Euratom) 2021/625 fir-rigward tal-inklużjoni ta’ ċerti ditti tal-investiment fil-kriterji ta’ eliġibbiltà għal sħubija fin-network tan-negozjanti primarji tal-Unjoni

28.5.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 188/103
               
            
         DEĊIŻJONI TAL-KUMMISSJONI (UE) 2021/857
         tas-27 ta’ Mejju 2021
         li temenda d-Deċiżjoni (UE, Euratom) 2021/625 fir-rigward tal-inklużjoni ta’ ċerti ditti tal-investiment fil-kriterji ta’ eliġibbiltà għal sħubija fin-network tan-negozjanti primarji tal-Unjoni
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
         Wara li kkunsidrat ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni (1),
         Billi:
         
                     (1)
                  
                  
                     Is-sħubija fin-networks tan-negozjanti primarji sovrani u supranazzjonali Ewropej hija tipikament miftuħa għall-istituzzjonijiet ta’ kreditu awtorizzati skont id-Direttiva 2013/36/UE tal-Parlament Ewropew u tal-Kunsill (2) u għad-ditti tal-investiment awtorizzati skont id-Direttiva 2014/65/UE tal-Parlament Ewropew u tal-Kunsill (3).
                  
               
                     (2)
                  
                  
                     Bħala wieħed mill-kriterji ta’ eliġibbiltà għal sħubija fin-network tan-negozjanti primarji tal-Unjoni, l-Artikolu 4, il-punt (c) tad-Deċiżjoni tal-Kummissjoni (UE, Euratom) 2021/625 (4) jistabbilixxi li l-istituzzjonijiet ta’ kreditu jkunu membru fin-network tan-negozjanti primarji sovrani u supranazzjonali Ewropew. Minħabba l-esperjenza tagħhom miksuba permezz tas-sħubija fin-networks tan-negozjanti primarji sovrani u supranazzjonali Ewropej, id-ditti tal-investiment awtorizzati biex iwettqu l-attivitajiet ta’ sottoskrizzjoni ta’ strumenti finanzjarji u/jew ta’ tqegħid ta’ strumenti finanzjarji fuq bażi ta’ impenn sod, skont id-Direttiva 2014/65/UE, jenħtieġ li jkunu eliġibbli wkoll għal sħubija fin-network tan-negozjanti primarji tal-Unjoni. Dawn l-attivitajiet huma rilevanti għall-kompiti tal-membri tan-network tan-negozjanti primarji tal-Unjoni li jistgħu jipparteċipaw f’irkantijiet fuq bażi ta’ impenn sod u jistgħu jaġixxu bħala maniġers ewlenin fi tranżazzjonijiet sindakati li għandhom l-impenn li jissottoskrivu t-titoli tad-dejn.
                  
               
                     (3)
                  
                  
                     Barra minn hekk, skont il-qafas regolatorju l-ġdid applikabbli għad-ditti tal-investiment, b’mod partikolari r-Regolament (UE) 2019/2033 tal-Parlament Ewropew u tal-Kunsill (5), ċerti ditti tal-investiment li jwettqu l-attivitajiet ta’ sottoskrizzjoni ta’ strumenti finanzjarji u/jew ta’ tqegħid ta’ strumenti finanzjarji fuq bażi ta’ impenn sod skont id-Direttiva 2014/65/UE jenħtieġ li jikkwalifikaw bħala istituzzjonijiet ta’ kreditu mis-26 ta’ Ġunju 2021. Madankollu, sa din id-data u sakemm jingħataw l-awtorizzazzjoni ta’ istituzzjoni ta’ kreditu skont il-qafas regolatorju l-ġdid, dawk l-entitajiet xorta jikkwalifikaw b’mod proviżorju bħala ditti tal-investiment.
                  
               
                     (4)
                  
                  
                     Għaldaqstant jenħtieġ li d-Deċiżjoni (UE, Euratom) 2021/625 tiġi emendata skont dan.
                  
               
                     (5)
                  
                  
                     Filwaqt li titqies il-ħtieġa li tiġi stabbilita l-ewwel lista ta’ parteċipanti fin-network tan-negozjanti primarji tal-Unjoni, li għaliha diġà tnediet sejħa għall-applikazzjonijiet u li l-għażla għadha għaddejja, kif ukoll il-perjodu tranżitorju skont il-qafas regolatorju l-ġdid u fl-interess taċ-ċertezza legali tal-applikanti interessati fi sħubija fin-network tan-negozjanti primarji tal-Unjoni, din id-Deċiżjoni jenħtieġ li tidħol fis-seħħ b’urġenza u jenħtieġ li tapplika b’mod retroattiv mid-data tad-dħul fis-seħħ tad-Deċiżjoni (UE, Euratom) 2021/625,
                  
               ADOTTAT DIN ID-DEĊIŻJONI:
         
            Artikolu 1
            Id-Deċiżjoni (UE, Euratom) 2021/625 hija emendata kif ġej:
            
                        (1)
                     
                     
                        L-Artikolu 2 huwa emendat kif ġej:
                        
                                    (a)
                                 
                                 
                                    jiddaħħal il-punt (3a) li ġej:
                                    “(3a) ‘ditti tal-investiment’ tfisser ditta tal-investiment kif definit fl-Artikolu 4(1), il-punt 1, tad-Direttiva 2014/65/UE tal-Parlament Ewropew u tal-Kunsill (*1)
                                    
                                    
                                       (*1)  Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).”;"
                        
                                 
                              
                                    (b)
                                 
                                 
                                    il-punt (5) huwa sostitwit b’dan li ġej:
                                    “(5) ‘membri fin-network tan-negozjanti primarji’ tfisser kwalunkwe istituzzjoni ta’ kreditu jew ditta ta’ investiment li jissodisfaw il-kriterji ta’ eliġibbiltà stabbiliti fl-Artikolu 4 inklużi fil-lista msemmija fl-Artikolu 11”;
                                 
                              
                  
                        (2)
                     
                     
                        Fl-Artikolu 3, il-parti introduttorja hija sostitwita b’dan li ġej:
                        “in-network tan-negozjanti primarji tal-Unjoni” (“in-network tan-negozjanti primarji”) għandu jkun il-grupp ta’ istituzzjonijiet ta’ kreditu u d-ditti tal-investiment imsemmijin fl-Artikolu 4, il-punt (b)(ii), eliġibbli li jipparteċipaw fl-attivitajiet ta’ mmaniġġjar tat-teħid ta’ self u tad-dejn tal-Kummissjoni li ġejjin:”;
                     
                  
                        (3)
                     
                     
                        L-Artikolu 4 huwa emendat kif ġej:
                        
                                    (a)
                                 
                                 
                                    il-parti introduttorja hija sostitwita b’dan li ġej:
                                    “istituzzjonijiet ta’ kreditu u ditti tal-investiment li jissodisfaw il-kriterji li ġejjin għandhom ikunu eliġibbli għal sħubija fin-network tan-negozjanti primarji:”;
                                 
                              
                                    (b)
                                 
                                 
                                    il-punt (b) huwa sostitwit b’dan li ġej:
                                    
                                                “(b)
                                             
                                             
                                                ikunu ssorveljati minn awtorità kompetenti tal-Unjoni u jkunu awtorizzati jwettqu attività ta’ negozju ta’ waħda minn dawn li ġejjin:
                                                
                                                            (i)
                                                         
                                                         
                                                            istituzzjoni ta’ kreditu skont id-Direttiva 2013/36/UE tal-Parlament Ewropew u tal-Kunsill (*2), jew
                                                         
                                                      
                                                            (ii)
                                                         
                                                         
                                                            ditta tal-investiment awtorizzata li twettaq l-attività ta’ sottoskrizzjoni ta’ strumenti finanzjarji u/jew ta’ tqegħid ta’ strumenti finanzjarji fuq bażi ta’ impenn sod skont id-Direttiva 2014/65/UE; kif ukoll
                                                         
                                                      
                                          
                                       (*2)  Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE, (ĠU L 176, 27.6.2013, p. 338).”"
                        
                                 
                              
                  
                        (4)
                     
                     
                        fl-Artikolu 5, il-punt (e)(iii) huwa sostitwit b’dan li ġej:
                        
                                    “(iii)
                                 
                                 
                                    Kull negozjant primarju għandu jinnotifika lill-Kummissjoni minnufih b’kull proċediment mibdi kontrih minn awtorità kompetenti ta’ Stat Membru rigward l-attività mwettqa min-negozjant primarju bħala istituzzjoni ta’ kreditu jew ditta tal-investiment imsemmija fl-Artikolu 4, il-punt (b)(ii). Kull negozjant primarju għandu jinnotifika lill-Kummissjoni b’kull miżura jew deċiżjoni meħuda bħala riżultat ta’ dawn il-proċedimenti”;
                                 
                              
                  
                        (5)
                     
                     
                        fl-Artikolu 12, il-paragrafu 1 huwa sostitwit b’dan li ġej:
                        
                           “1.   L-istituzzjonijiet ta’ kreditu u d-ditti tal-investiment interessati msemmijin fl-Artikolu 4, il-punt (b)(ii) għandhom jippreżentaw lill-Kummissjoni applikazzjoni biex jissieħbu fin-network tan-negozjanti primarji billi jimlew u jippreżentaw il-formola tal-applikazzjoni u l-lista ta’ kontroll annessa fir-rigward tal-kriterji ta’ ammissjoni li huma disponibbli fuq is-sit web tal-Kummissjoni.”
                        
                     
                  
         
            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            Għandha tapplika mis-17 ta’ April 2021.
         
         
            Magħmul fi Brussell, is-27 ta’ Mejju 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 193, 30.7.2018, p. 1.
         
            (2)  Id-Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).
         
            (3)  Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).
         
            (4)  Id-Deċiżjoni tal-Kummissjoni (UE, Euratom) 2021/625 tal-14 ta’ April 2021 dwar l-istabbiliment tan-network tan-negozjanti primarji u d-definizzjoni tal-kriterji ta’ eliġibbiltà għall-mandati ta’ tmexxija u ta’ tmexxija konġunta għat-tranżazzjonijiet sindakati għall-finijiet tal-attivitajiet ta’ teħid ta’ self mill-Kummissjoni f’isem l-Unjoni u l-Komunità Ewropea tal-Enerġija (ĠU L 131, 16.4.2021, p. 170).
         
            (5)  Ir-Regolament (UE) 2019/2033 tal-Parlament Ewropew u tal-Kunsill tas-27 ta’ Novembru 2019 dwar ir-rekwiżiti prudenzjali tad-ditti tal-investiment u li jemenda r-Regolamenti (UE) Nru 1093/2010, (UE) Nru 575/2013, (UE) Nru 600/2014 u (UE) Nru 806/2014, (ĠU L 314, 5.12.2019, p. 1).